ລັດຖະມົນຕີການຕ່າງປະເທດສະຫະລັດທ່ານແອນໂທນີ ບລິງເກັນ ແລະລັດຖະ ມົນຕີປ້ອງກັນປະເທດ, ທ່ານລອຍ ອອສຕີນ ໄດ້ຈັດໃຫ້ມີການພົບປະກັບຄູ່ຕຳ ແໜ່ງຝ່າຍກາຕາຂອງພວກເພິ່ນ ໃນວັນອັງຄານມື້ນີ້ ທີ່ນະຄອນຫຼວງໂດຮາຂອງກາຕາ ໂດຍເປັນສ່ວນນຶ່ງຂອງການຢ້ຽມຢາມປະເທດນັ້ນ ເພື່ອປຶກສາຫາລືກ່ຽວກັບການດໍາເນີນຄວາມພະຍາຍາມ ໃນການຍົກຍ້າຍຊາວອາເມຣິກັນ ແລະຊາວ ອັຟການິສຖານອອກ ຈາກອັຟການິສຖານ ແລະບັນຫາພາກພື້ນອັນອື່ນໆອີກ.
"ຮູ້ສຶກເປັນກຽດທີ່ໄດ້ພົບກັບທ່ານອາເມຍ ອາລ ທານີ (Amir Al Thani) ຂອງກາຕາໃນມື້ນີ້ ຢູ່ທີ່ໂດຮາກັບ@ລັດຖະມົນຕີການຕ່າງປະເທດອອສຕິນ (@SecDef Austin)," ນັ້ນຄືຂໍ້ຄວາມທີ່ທ່ານບລິງເກັນຂຽນລົງໃນທວີດເຕີໃນຕອນແລງວັນຈັນວານນີ້ ຫຼັງຈາກກອງປະຊຸມຮອບຕົ້ນກັບລັດຖະມົນຕີການຕ່າງ ປະເທດ, ໂມຮໍາມັດ ບິນ ອັບດູລຣາມານ ອາລ ທານີ (Mohammad bin Abdulrahman Al Thani). ທ່ານຂຽນອີກວ່າ "ຂ້າພະເຈົ້າສະແດງຄວາມຂອບໃຈຕໍ່ກາຕາທີ່ໄດ້ໃຫ້ການສະໜັບສະໜູນຢ່າງລົ້ນເຫລືອໃນການໃຫ້ເປັນຈຸດຜ່ານທີ່ປອດໄພ ຂອງການຂົນສົ່ງພົນລະເມືອງສະຫະລັດຫຼາຍຮ້ອຍຄົນ ແລະຊາວອັຟການິສຖານຫຼາຍສິບພັນຄົນ ແລະພວກຍົກຍ້າຍໜີກຸ່ມອື່ນໆ ອອກຈາກອັຟການິສຖານ."
ນອກເໜືອຈາກການປະຊຸມຂອງພວກເພິ່ນໃນວັນອັງຄານມື້ນີ້ກັບທ່ານອາລ ທານີ (Al Thani) ແລະທ່ານຄາລີດ ບິນ ໂມຮໍາມັດ ອາລ ອັດທີຢາ (Khalid bin Mohammed al-Attiyah), ລັດຖະມົນຕີກະຊວງປ້ອງກັນປະເທດກາຕາແລ້ວ ທ່ານບລິງເກັນ ແລະທ່ານອອສຕິນຍັງໄດ້ໄປເລາະເບິ່ງສູນດໍາເນີນຂັ້ນຕອນສົ່ງຜ່ານພວກຍົກຍ້າຍຢູ່ໃນໂດຮາ ແລະໄດ້ໄປຢ້ຽມຢາມກັບທະຫານ ແລະເຈົ້າໜ້າທີ່ການທູດຂອງສະຫະລັດອີກດ້ວຍ.
ເຈົ້າໜ້າທີ່ກະຊວງການຕ່າງປະເທດຄົນນຶ່ງກ່າວໃນວັນຈັນວານນີ້ວ່າ ຊາວອາເມ ຣິກັນອີກສີ່ຄົນ ໄດ້ອອກຈາກອັຟການິສຖານຢ່າງປອດໄພໂດຍໃຊ້ເສັ້ນທາງບົກແລະໄດ້ຖືກຕ້ອນຮັບໂດຍເຈົ້າໜ້າທີ່ສະຖານທູດຫຼັງຈາກໄດ້ຂ້າມຊາຍແດນມາແລ້ວ.
ເຈົ້າໜ້າທີ່ຄົນນີ້ບໍ່ໄດ້ບອກວ່າປະເທດໃດທີ່ຊາວອາເມຣິກັນໄດ້ຂ້າມຊາຍແດນເຂົ້າໄປ. ອັຟການິສຖານມີຊາຍແດນຕິດກັບອີຣ່ານ, ເຕີກເມນິສຖານ, ອຸສເບັກກິສຖານ, ຕາຈິກກິສຖານ ແລະປາກິສຖານ.
ເຖິງແມ່ນວ່າໃນຂະນະທີ່ພວກກະບົດຕາລີບານທີ່ປັດຈະບັນນີ້ຄວບຄຸມອັຟການິສຖານໄດ້ຂັດຂວາງການບິນທາງອາກາດທີ່ບັນທຸກຊາວອາເມຣິກັນ ແລະຊາວອັຟການິສຖານຫຼາຍຄົນ ທີ່ຕ້ອງການໜີອອກຈາກປະເທດໄປ, ເຈົ້າໜ້າທີ່ກະຊວງການຕ່າງປະເທດກ່າວວ່າ ພວກຕາລີບານບໍ່ໄດ້ຂັດຂວາງການເດີນທາງຂອງບຸກ ຄົນທັງສີ່ ແລະຮູ້ກ່ຽວກັບການເດີນທາງຂອງພວກເຂົາເຈົ້າຢູ່.
ຫຼັງຈາກການຢ້ຽມຢາມກາຕາແລ້ວ, ທ່ານ ບລິງເກັນ ຈະເດີນທາງໄປເຢຍຣະມັນເພື່ອພົບກັບທະຫານສະຫະລັດ ແລະຊາວອົບພະຍົບອັຟການິສຖານຢູ່ທີ່ຖານທັບອາກາດສະຫະລັດແຣມສຕາຍ (Ramstein).
ນອກນັ້ນທ່ານຍັງມີກຳນົດທີ່ຈະນຳພາກອງປະຊຸມທາງອອນລາຍ ຂອງລັດຖະ ມົນຕີ 20 ປະເທດກ່ຽວກັບອັຟການິສຖານໃນວັນພຸດມື້ອື່ນພ້ອມກັບລັດຖະມົນຕີການຕ່າງປະເທດເຢຍຣະມັນ, ທ່ານໄຮໂກ ມາອາສ (Heiko Maas).